Document ID: /roh_data/filtered/rm_wikipedia_new.jsonl.gz/2897

Silvio Camenisch (* 31 da fenadur 1953 a Rueun) ei in scribent romontsch.

Veta
Silvio Camenisch ei naschius sco schumellin ils 31 da fenadur 1953 a Rueun. El e siu frar schumellin Anton ein ils vegls dalla famiglia gronda da siat affons. Il bab era «commiss» da caffè e la mumma fageva la casarina. Suenter las scolas dil vitg frequentava el da 1970 tochen 1975 il seminari da scolasts a Cuera. Silsuenter ha el dau scola primara, paucs onns a Siat e dapli lura a Domat nua ch’el viva aunc entochen oz. Naven da 1972 publichescha el texts litterars, antologias e periodicas en La Quotidiana ed al Radio Rumantsch. Digl onn 1988 entochen igl onn 1992 eis el staus redactur dalla retscha belletristica Nies Tschespet. El temps liber legia e scriva el bugen e savens, dat tennis cun ses camerats ni viandescha ellas muntognas. In da ses siemis fuss dad haver ina casetta cun vesta silla mar ella Toscana.

Ovra
Sias publicaziuns tractan cunzun da prosa e dramatica. El enquera adina puspei novas vias cun sia litteratura.

Prosa
Miez miur e miez utschi (raquents), (1982)
Cara Laura (roman), (1984)
Smaladetta primavera (raquents), (1986)
Metamorfosas (raquents), (1989)
Tandem (raquents da Silvio Camenisch ed Arnold Spescha), (1990)
Da mesa stad (historias criminalas), (1991)
Hendri e ses babs, (1991)
Gregory Greg (roman da giuventetgna), (1994)
L’auter (roman), (1995)
Frenzi (raquens), (2001)

Dramatica
Jeu less tschintschar cun tei (giug auditiv), (1981)
Il fegl perdiu. Ina semeglia, (1984)

Premis
Premi da litteratura USR (1983/1986)
Premi da promoziun dalla Regenza grischuna (1986)

Lioms
Silvio Camenisch en il Lexicon da teater svizzer